钦定古今图书集成/理学汇编/学行典/第212卷 > 孙惟中
## 钦定古今图书集成/理学汇编/学行典/第212卷 > 孙惟中

按《山东通志》：“孙惟中，字伯庸，潍邑人。父卒，皇皇如欲
无生。及葬，结庵庐其侧，藉苫以居。旷野无人，深夜月
冷，哭声依稀，随悲风远闻，人为泣下。日啜淖糜二盂，
却酒肉弗御。晨起无火，掬雪沬面，辄诣墓前拜。久之，
手足皲瘃，形容憔悴甚。或劝其还，哭而不对。闾师韩
泰亨帅阖巷民言于县，县尹戴友谅弗之信，将廉之”，
伺夜半，携二苍头出风雪中，抵庵庐而听孝子闻足
音，遥问曰：“暮夜欲何为？”戴叹息而去。以为不让古人，
亟上之府，部使者加以覆察，如县言请旌其门。